Templo hemaĩtĩ anushũ Jesusũ yurabu uĩkĩ mapuabu hatu yuikĩ:
—Earã,
mai hirabi ẽ bĩ txashahaira keskaki,
hatu tapĩmanikarã.
Tsuabũra ea nĩkatã txibaĩburã,
ha bĩki nukui hiwea bena hayakanikiki.
Haskawẽ taea hawa mexu merã ana biũma niama keska ishãkanikiki— hatu waya
hanua fariseubũ haskai nĩkai haki sinatakĩ yuikĩ:
—Mimebi keĩ mĩ pepairã,
hawa kuxipa mĩ hayamaki— akaibu
—Emebi ẽ dayuikibiakĩ hanua ẽ huni inũ hanu ẽ kashanai ẽ unaĩwẽ taea ẽ dayuikiairã,
harã,
kuxipaki.
Hakia hanua ẽ huni inũ hanu ẽ kashanai mã unãbumawẽ taeshũ mã kaneaii.
Yurabũ xinãmiswẽ mã ea unãti waii.
Hakia eãnã,
haskawẽ ẽ matu unãti wamaki.
Hakia haska ẽ Epã ea yununibetã xinãkĩ txanima ẽ mesti ẽ akamaki,
hawa kaneama eã unãti wakinã.
Hanushũ Deusũ Moisés yuia matu keneshunirã,
ha uĩkĩ hawara hakiri huni dabe habias hãtxa txaniaibu hawẽ hãtxa mã ikũwãtiruki,
ikũkenã.
Haskakẽ emebi ekiri ẽ pe yuiaii.
Ẽ haskaya ẽ Epa hatũ ea yununiri habiaskari ekiri pe yuikiki.
Ha nuku dabetã habiaskas txanikĩ nũ yuitiruki,
hau mã nuku ikũwanũbunã— hatu wa
—Mĩ Epa mikiri txaniai nũ nĩkanũ,
hani mĩ Eparã?
— akabu
Jesusũ hatu kemakĩ:
—Matunã,
mã ea unãmaki.
Ẽ Epa mã unãmariki.
Ea unãkĩ ẽ Epari mã unãkeanaii— akĩ
Templo hemaĩtĩ anushũ na haska yusĩkinã,
bau haki nuitapaibu inãkuĩkĩ pei mistumisbu dapishũ Jesusũ yusĩayã hanu mawashanai kemariamawẽ taeshũ tsuã mekĩ atxiyuama inibuki.
Habianushũri Jesusũ mapuabu hatu ana yuikĩ:
—Ea ẽ hanira kakenã,
ea benai matũ txakabuwẽ taea mã mawashanaii.
Hanu ẽ kashanai anu mã katirumaki— hatu wa
nĩkai judeu shanẽ ibubu yuinamei:
—Ha haska yuiairã,
hamebi tenãmepai ikimẽkaĩ:
“Ha ẽ hanu kashanai anu mã katirumaki”,
ikairã— ikaibũ
Jesusũ ana hatu yuikĩ:
—Maturã,
mã nenuabu bestiki.
Hakia earã,
ẽ manaũriaki.
Haskawẽ taea mai anua besti mã baki.
Hakia earã,
na mai anua ẽ bamaki.
Haskakẽ matu yuikĩ:
“Matũ txakabu hakimama mã mawashanaii”,
akĩ ẽ matu yuishuki.
Nĩkakãwẽ.
Txanima ẽ hiwei ikibi ini mã ea ikũwãkatsi ikama matũ txakabuwẽ besti mã mawashanaii— hatu wa
e itã betsabũ yukakĩ:
—Miarã,
mĩ tsua iki ikai?
—akeakeabu
—Haskai hamẽraka ẽ matu hãtxa txakawai ikai?
Habia ẽ matu yuikĩ taewashuki.
Ẽ matukiri itxapa unãti wakĩ ẽ yuitirubia hatũ ea yununitũ txanima hãtxa ea yuia nĩkatã habiaskari yurabu ẽ yuikubainaii— hatu wa
hawẽ Epa Deuskiri Jesusũ yuiai hawẽ hãtxa nĩkabiai hawa tapiãbumakẽ
haskawẽ taeshũ Jesusũ ana hatu yuikĩ:
—Matunã,
matũ Hutxi Kayabi Iuwa ea binikĩ benimashũ hanu mã ea unãshanaii.
Natianã,
haska ẽ xinaĩwẽ ẽ akamaki.
Hakia haska ẽ Epã ea yusĩni besti ẽ yuimiski.
Ha inũ,
ea yununi eskatiã ebekẽ hamapai betsa betsapa wakĩ abumakĩ ẽ benimawamiswẽ taeshũ ẽ Epã ea besti henebainamaki—
hatu wai shanẽ ibu itxapabũ ikũwãkĩ taewaibũ